Kia Soul laat die koppe draai | News24
Kia Soul laat die koppe draai
Kia se plesierige stasiewa-agtige buksie is 'n ryding wat jou met sy veelsydigheid verras.
DIE nuwe KIA Soul is soos 'n wulpse vrou vol kontraste - plek-plek is sy jeugdig, kleurvol en wild met soepel lyne, maar sy is ook gespierd, propvol krag, en elegant.
Kia se plesierige stasiewa-agtige buksie is 'n ryding wat met sy veelsydigheid verras.
Die oomblik wat jy jou sit kry in die ruim kajuit met sy gemaklike sitplekke, weet jy dit gaan pure rygenot wees. Sy stasiewa-voorkoms en parmantige rooi dak laat die koppe onwillekeurig draai.
Dit is juis dié uitsonderlike voorkoms wat byklank vind by byderwetse, alternatiewe jongmense. Dit is vir 'n groeiende gesin waar ruimte belangrik is.
Met die Soul kan 'n mens ewe gemaklik in stadsverkeer sowel as op die oop pad rondsrits
Agter die stuur sit 'n mens gerieflik hoog met 'n goeie uitsig op die pad. Dit is deesdae 'n noodsaaklikheid om seker te maak jy tref nie een van daardie pynlike slaggate of 'n bees in die pad nie.
Die Soul is toegerus met ritverstellings vir sportief, normaal of die groen-opsie om ekovriendelik te wees en brandstof te bespaar.
Aanpasbare veringverstellings kan met die druk van 'n knoppie op die stuurwiel gedoen word. Dit bied jou die keuse tussen sagte, gemaklike of ferm sportaksie wat elk 'n eiesoortige invloed op die suspensie, stuur en versnelling van die motor het.
Die Soul is met 18'-wiele toegerus wat bydra tot 'n meer sportiewe gevoel en verriting en perfek pas by die breëbors voorkom.
Op die veiligheidsfront is die motor met ABS-remme (skywe rondom) toegerus, vastrapbeheer, elektroniese stabiliteitsbeheer en elektroniese wegtrekbeheer.
Volgens die vervaardiger kan 'n gemiddelde brandstofverbruik van rondom 7 liter/ 100km verwag word.
Interieur en laairuimte
Die Soul se binneruim is prakties, ruim en propvol tegnologie. Beenruimte is gerieflik.
Die laairuimte bied 354 liter tot 994 liter pakplek en is genoeg vir maandeinde-inkopies of die gesin se bagasie vir 'n wegbreeknaweek. Indien groter items opgelaai wil word, kan die agterste sitplekke plat vou.
Die vurige Soul spog met 'n hoë gehalte klankstelsel met al die bykomstighede. Die klankstelsel kan vanaf die stuurwiel beheer word.
Vir die van ons wat so effens sukkel om die parkeer-ding lekker onder die knie die kry, kom die parkeersensors voor en agter handig te pas. Daar is ook 'n klein TV-skerm waarvan die kamera agtertoe afneem as trurat geska-kel word, spoedbeheer op die outomatiese ratkasweergawe, volle klimaatbeheer, lugsakke voor en agter en genoeg pakplek vir al daardie losgoed wat altyd 'n bêreplek soek.
Klank-, geraas- en vibrasievlakke is verder verlaag.
Die Soul laat 'n gevoel van deeglike inge- nieurswese, gehalte en nuwe standaarde in die kleiner-motor groep.